ΓΡΑΠΤΗ ΕΡΩΤΗΣΗ E-3538/98

υποβολή: Pedro Marset Campos (GUE/NGL) προς την Επιτροπή

(25 Νοεμβρίου 1998)

Θέμα: Η θέση μιάς μονάδος για την επεξεργασία στερεών αστικών αποβλήτων στην Albudeite (Μούρθια, Ισπανία)

Το Διοικητικό Συμβούλιο του Ομίλου Στερεών Αστικών Αποβλήτων της περιφέρειας της Μούρθια απεφάσισε σχετικά με τη θέση της μελλοντικής μονάδος επεξεργασίας στερεών αστικών αποβλήτων (PTRSU) η οποία ευρίσκεται 5 χιλ. από το κέντρο της πόλης Albudeite στην Μούρθια.

Οι κάτοικοι της Albudeite ανησυχούν ολοένα και περισσότερο δεδομένου ότι, όχι μόνον η θέση της μονάδας αυτής ορίσθηκε χωρίς προηγούμενη μελέτη περιβαλλοντικών επιπτώσεων, αλλά και δεν υπήρξε και η πλέον στοιχειώδης ενημέρωση από τον Δήμο της Albudeite, μέχρι της στιγμής κατά την οποία η επιλεγείσα θέση υπεβλήθη προς έγκριση από τον σχετικό όμιλο. Ο λόγος για τον οποίο πραγματοποιήθηκε μία συνεδρίαση χωρίς καμία προηγούμενη ενημέρωση και μάλιστα μόνον 7 ημέρες προ της εκπνοής της προθεσμίας, χωρίς επαρκή χρόνο προκειμένου να εκτιμηθεί καταλληλότητα της επιλεγείσας θέσης από τους θιγόμενους δήμους, ήταν να εξασφαλισθεί η είσπραξη των επιδοτήσεων POMAL.

Λαμβάνοντας υπόψη ότι η εν λόγω εγκατάσταση ενδέχεται να βλάψει την οικονομική ανάπτυξη της Albudeite (Μούρθια) και ότι πρόκειται για μία κυρίως αγροτική οικονομία,

1. γνωρίζει η Επιτροπή την κατάσταση αυτή;

2. δεν θεωρεί η Επιτροπή ότι η συμπεριφορά των αναδόχων του έργου παραβιάζει τις διατάξεις της οδηγίας 90/313/ΕΟΚ(1) σχετικά με την ελεύθερη πρόσβαση στην ενημέρωση σε θέματα περιβάλλοντος;

3. τί μέτρα σκοπεύει να λάβει η Επιτροπή προκειμένου να εξασφαλίσει την ορθή εφαρμογή της οδηγίας 85/337/ΕΟΚ(2) σχετικά με την αξιολόγηση των επιπτώσεων ορισμένων δημόσιων και ιδιωτικών προγραμμάτων επί του περιβάλλοντος, στην περίπτωση που μας απασχολεί;

4. δεν εκτιμά η Επιτροπή ότι οφείλει να ζητήσει από τον ανωτέρω Όμιλο να προβεί στην αναγκαία διάκριση μεταξύ της επείγουσας αποφάσεως που ελήφθη σχετικά με τη θέση της εν λόγω εγκατάστασης και την είσπραξη των αντιστοίχων επιδοτήσεων POMAL, μετά από προηγούμενη διεξαγωγή της απαραίτητης μελέτης για την αξιολόγηση των περιβαλλοντικών επιπτώσεων και την αξιολόγηση των προτάσεων που ενδεχομένως μπορούν να υποβάλλουν άλλοι δήμοι;

5. μπορεί να ζητήσει η Επιτροπή από τις αρμόδιες αρχές ευρύτερη ενημέρωση επί του περιεχομένου του προγράμματος, ώστε οι θιγόμενοι δήμοι να προβούν στις συμφωνίες που εκτιμούν κατάλληλες για την προστασία των νόμιμων συμφερόντων τους;

Απάντηση της κας Bjerregaard εξ ονόματος της Επιτροπής

(7 Ιανουαρίου 1999)

1. Η Επιτροπή δεν έχει υπόψη της τα στοιχεία στα οποία αναφέρεται το Αξιότιμο Μέλος του Κοινοβουλίου. Ωστόσο, επιβεβαιώνει ότι η συγχρηματοδότηση του περί ου ο λόγος έργο προβλέπεται στο πλαίσιο του επιχειρησιακού προγράμματος "Medio Ambiente Local" (POMAL).

2. Η οδηγία 90/313/ΕΟΚ του Συμβουλίου, της 7ης Ιουνίου 1990 σχετικά με την ελεύθερη πληροφόρηση για θέματα περιβάλλοντος(3) ορίζει στο άρθρο 3 ότι οι δημόσιες αρχές είναι υποχρεωμένες να παρέχουν πληροφορίες για το περιβάλλον σε οιοδήποτε φυσικό ή νομικό πρόσωπο το ζητά, χωρίς το πρόσωπο αυτό να οφείλει να αποδεικνύει συμφέρον. Βάσει των στοιχείων που παρατίθενται στη γραπτή ερώτηση και μόνον, η Επιτροπή δεν είναι σε θέση να αποφανθεί κατά πόσον οι ισπανικές αρχές κατέστησαν αποδέκτης αιτήσεως πρόσβασης σε πληροφορίες, στην οποία εικάζεται ότι δεν ανταποκρίθηκαν δεόντως.

3.-4. Η Επιτροπή απευθύνθηκε στις ισπανικές αρχές προκειμένου να συλλέξει πληροφορίες για τα καταγγελλόμενα από το Αξιότιμο Μέλος του Κοινοβουλίου.

5. Όπως αναφέρεται στην παράγραφο 2, δυνάμει της οδηγίας 90/313/ΕΟΚ, κάθε φυσικό ή νομικό πρόσωπο δύναται να υποβάλει αίτηση πρόσβασης σε περιβαλλοντικές πληροφορίες, σε δημόσια αρχή. Η δημόσια αρχή οφείλει να απαντήσει στον ενδιαφερόμενο το συντομότερο δυνατόν, και το αργότερο εντός διμήνου.

(1) ΕΕ L 158 της 23.6.1990, σελ. 56.

(2) ΕΕ L 175 της 5.7.1985, σελ. 40.

(3) ΕΕ L 158 της 23.6.1990.